Kommandowurm versprei in Wes-Kaap | Netwerk24
Deur Marelize Barnard 11 April 2019 12:54
Larwes van die herfskommandowurm (Spodoptera frugiperda) is op suikermielies in die omgewing van Clanwilliam in die Wes-Kaap gekry.
Die departement van landbou, bosbou en visserye het Donderdagoggend in 'n verklaring gesê die larwe is laat verlede maand (Maart) in dié omgewing gekry.
Verlede jaar is die motte tussen Junie en Augustus in verskeie dele van die Wes-Kaap opgemerk.
Die herfskommandowurm is 'n pes waarvoor kwarantynmaatreëls volgens wetgewing geld en dit is verpligtend dat die voorkoms daarvan by die naaste kantoor van die departement van landbou aangemeld word.
Die wurms val mielies, koring en sorghum aan, maar sal ook ander gewasse vreet.
Herfskommandowurms is tans in al die provinsies teenwoordig met verskillende getalle in die verskillende streke, afhangend van die klimaat. Boere en die gemeenskap word gevra om die nodige voorsorgmaatreëls te tref en om vir tekens van die wurm op die uitkyk te wees.
Volgens die departement moet landbouchemiese stowwe verkieslik toegedien word voordat die wurms groter as 1 cm raak. Die groter wurms kruip diep in die blare van mielieplante weg, wat dit moeilik maak om hulle te bereik.
Voorheen is daar berig in 2017 het die herfskommandowurm oor groot dele van Suider-Afrika versprei en tot 'n groot oesverlies in Malawi, Namibië, Zambië en Zimbabwe gelei.
Die wurm is van die tropiese gebiede in Sentraal- en Suid-Amerika afkomstig en is 'n ernstige mielieplaag in lande soos Brasilië.
Die mot van die herfskommandowurm vlieg met die heersende wind en kan sodoende groot afstande aflê. Die ruspe het 'n kort lewensiklus, maar kan groot skade aan die blare en mieliestronke aanrig.
Meer oor: Departement Van Landbou | Bosbou En Visserye | Clanwilliam | Wes-Kaap | Landbou | Herfskommandowurm